భారత మలేషియా సంబంధాలు

భారతదేశం-మలేషియా సంబంధాలు, భారతదేశం, మలేషియాల మధ్య ద్వైపాక్షిక విదేశీ సంబంధాలు. భారతదేశానికి మలేషియా రాజధాని కౌలాలంపూర్‌లో హైకమిషన్‌ ఉంది. మలేషియాకు న్యూఢిల్లీలో హైకమిషన్‌ ఉంది. చెన్నై, ముంబైలలో కాన్సులేట్ జనరల్‌ ఉంది.  రెండు దేశాలు కామన్వెల్త్ ఆఫ్ నేషన్స్,  ఆసియా సహకార సంభాషణ, G15 లలో పూర్తి సభ్యదేశాలు. భారత మలేషియాలకు ప్రాచీన కాలం నుండీ సాంస్కృతిక, చారిత్రక సంబంధాలు ఉన్నాయి. మలేషియాలో భారతీయ వలసదారులు పెద్ద సంఖ్యలో ఉన్నందున రెండు దేశాలకు చక్కటి స్నేహపూర్వక సంబంధాలున్నాయి. మలేషియా నాల్గవ ప్రధాని, అత్యంత ఎక్కువ కాలం పనిచేసిన ప్రధానీ అయిన మహాతిర్ మొహమ్మద్ కు భారతీయ మూలాలు ఉన్నాయి. వాణిజ్య రంగంలో రెండు దేశాల ద్వైపాక్షిక వాణిజ్య పరిమాణం $10.5 బిలియన్లు. 2023-24 ఆర్థిక సంవత్సరంలో ఇది $20.01 బిలియన్లకు చేరుకుంటుందని భావించారు.

 ప్రాచీన సంబంధాలు 

 ఆధునిక చరిత్ర 
మలయా సమాఖ్య స్వాతంత్ర్యం తర్వాత, 1957లో రెండు ఆధునిక రాష్ట్రాల మధ్య అధికారిక దౌత్య సంబంధాలు ఏర్పడ్డాయి.  అప్పటి నుండి, రెండు దేశాల నాయకులు ఒకరినొకరు అనేకసార్లు సందర్శించారు.
2020లో, కాశ్మీర్ ప్రత్యేక హోదా రద్దును, పౌరసత్వ సవరణ చట్టాన్ని ఆమోదించడాన్ని వ్యతిరేకిస్తూ మలేషియా ప్రధాన మంత్రి మహాతిర్ మొహమ్మద్ చేసిన వ్యాఖ్యల తర్వాత భారతదేశం, మలేషియా నుండి పామాయిల్ దిగుమతులపై ఆంక్షలు విధించింది.  కానీ మార్చి చివరిలో మలేషియా ప్రధాన మంత్రి పదవి నుండి మహతిర్ మొహమ్మద్‌ను తొలగించాక, అధికారంలోకి వచ్చిన ముహిద్దీన్ యాసిన్, 1,00,000 టన్నుల బియ్యాన్ని దిగుమతి చేసుకోవడానికి భారతదేశంతో రికార్డు ఒప్పందంపై సంతకం చేయడంతో సంబంధాల్లో కొత్త సయోధ్యకు అవకాశం ఏర్పడింది. దీనికి ప్రతిస్పందనగా భారత ప్రభుత్వం, మలేషియా పామాయిల్ దిగుమతులపై విధించిన వాణిజ్య నిషేధాలను ఎత్తివేసింది. తద్వారా దిగుమతి పరిమాణాన్ని నెలకు 5,00,000 టన్నులకు పెంచింది.

2024 ఆగస్టులో, మలేషియా ప్రధాన మంత్రి అన్వర్ ఇబ్రహీం భారతదేశ పర్యటన సందర్భంగా భారతదేశం, మలేషియా తమ ద్వైపాక్షిక సంబంధాన్ని సమగ్ర వ్యూహాత్మక భాగస్వామ్యంగా పెంచుకున్నాయి, 2022 నవంబరులో పదవీ బాధ్యతలు స్వీకరించిన తర్వాత, ఆయన భారతదేశానికి చేసిన మొదటి పర్యటన. డిజిటల్ టెక్నాలజీ, కార్మికుల సంక్షేమం, ఆర్థిక సేవలకు సంబంధించి రెండు దేశాలు బహుళ అవగాహన ఒప్పందాలపై సంతకం చేశాయి. BRICSలో చేరడానికి మలేషియా బిడ్‌కు భారతదేశం మద్దతు తెలిపింది. భారతదేశంలో బియ్యం ఎగుమతిపై నిషేధం ఉన్నప్పటికీ, మలేషియాకు 2,00,000 మెట్రిక్ టన్నుల నాన్-బాస్మతి బియ్యాన్ని ఎగుమతి చేయడానికి అంగీకరించింది. .

 ఆర్థిక సంబంధాలు 
2000 నుండి 2013 వరకు, మలేషియా భారతదేశంలో 19వ అతిపెద్ద పెట్టుబడిదారుగా ఉంది. దీని విలువ US$618.37 మిలియన్లు. US$6 బిలియన్లకు పైగా మలేషియా పెట్టుబడులు టెలికమ్యూనికేషన్స్, హెల్త్‌కేర్, బ్యాంకింగ్, నిర్మాణ ప్రాజెక్టుల రూపంలో కూడా వచ్చాయి.  రెండు దేశాల మధ్య వాణిజ్యం 1992లో కేవలం US$0.6 బిలియన్ల నుండి 2012లో US$13.32 బిలియన్లకు పెరిగింది. దానితో పాటు, భారతీయ పారిశ్రామిక, IT, ఆరోగ్య సంరక్షణ కంపెనీలు కూడా మలేషియాలో పెట్టుబడులు పెట్టాయి, దాదాపు 1,50,000 మంది భారతీయులు (10,000 మంది భారతీయ ప్రవాసులతో సహా) నైపుణ్యం కలిగిన, సెమీ-స్కిల్డ్ కార్మికులు మలేషియాలో IT, తయారీ, బ్యాంకింగ్ రంగాలలో పనిచేస్తున్నారు.  మలేషియా కంపెనీలు వివిధ భారతీయ రాష్ట్రాలలో అనేక మౌలిక సదుపాయాల ప్రాజెక్టులలో పాల్గొంటున్నాయి.

2017లో, భారతదేశం, మలేషియా 31 వ్యాపార అవగాహన ఒప్పందాల (MoU) మార్పిడితో U$36 బిలియన్ల విలువైన కొత్త వ్యాపార ఒప్పందంపై సంతకం చేశాయి. ఇది రెండు దేశాల మధ్య ఆర్థిక సంబంధాల చరిత్రలో అతిపెద్దది.  మలేషియా ఇండియా వ్యాపార మండలి కూడా ఉంది.

 విద్యా సంబంధాలు 
1960లు, 1970ల మధ్య, దాదాపు 30,000 మంది మలేషియా విద్యార్థులు భారతీయ విద్యాసంస్థలలో - ఎక్కువగా వైద్య రంగంలో - చదువుకున్నారు. నేడు మలేషియాలోని 30% కంటే ఎక్కువ మంది వైద్యులు భారతదేశంలో చదువుకున్నవారే.  భారత ప్రభుత్వం మలేషియా విద్యార్థులకు స్కాలర్‌షిప్‌ను కూడా అందిస్తుంది. చాలా మంది మలేషియా వైద్య విద్యార్థులు భారతదేశంలో విద్యను కొనసాగించాల్సిన అవసరం ఉన్నందున, మణిపాల్ గ్లోబల్ ఎడ్యుకేషన్ గ్రూప్ మలేషియాలో తమ క్యాంపస్‌లను ఏర్పాటు చేయడానికి అంగీకరించింది.

 భద్రతా సంబంధాలు 
మలేషియా ఏర్పడటానికి ముందు నుండి, దేశ భద్రతా దళాల సభ్యులలో చాలామంది భారతదేశంలో శిక్షణ పొందారు. పెరుగుతున్న చైనా ప్రభావాన్ని ఎదుర్కోవడానికి, మలేషియాతో సైనిక, భద్రతా సహకారాన్ని పెంచుకోవడం పట్ల భారతదేశం ఆసక్తిని వ్యక్తం చేసింది.

 ఇవి కూడా చూడండి 

 భారత ఇండోనేషియా సంబంధాలు
 భారత ఇరాన్ సంబంధాలు
 భారత టర్కీ సంబంధాలు

 మూలాలు 

వర్గం:భారతదేశ విదేశీ సంబంధాలు